ศก.โลกยังไม่ถอยชูหุ้นเอเชีย-ทอง
บล.ฟิลลิป ชี้ไม่เห็นสัญญาณชัดทุบเศรษฐกิจโลกถดถอย เชียร์ซื้อหุ้นตลาดเกิดใหม่ เชื่อเงินไหลเข้า เลี่ยงน้ำมัน ซื้อทอง
10 ส.ค. 2554

บล.ฟิลลิป ชี้ไม่เห็นสัญญาณชัดทุบเศรษฐกิจโลกถดถอย เชียร์ซื้อหุ้นตลาดเกิดใหม่ เชื่อเงินไหลเข้า เลี่ยงน้ำมัน ซื้อทอง
นายสานุพงศ์ สุทัศน์ธรรมกุล นักวิเคราะห์หลักทรัพย์กองทุนรวม บริษัทหลักทรัพย์ ฟิลลิป (ประเทศไทย) กล่าวว่า ขณะนี้ยังไม่เห็นสัญญาณชัดเจนว่าเศรษฐกิจโลกจะกลับเข้าสู่ภาวะถดถอยอีกครั้ง แม้ในระยะสั้นตลาดหุ้นทั่วโลกผันผวนอย่างหนักจากความกังวลปัญหาหนี้สหรัฐและยุโรป รวมถึงภาวะเศรษฐกิจชะลอตัว
“ปัญหาหนี้สหรัฐไม่จบลงง่ายๆ หลังเอสแอนด์พีปรับลดอันดับความน่าเชื่อถือของสหรัฐลงทำให้บรรยากาศการลงทุนในสินทรัพย์เสี่ยงยังคงถูกกดดันต่อ ขณะที่ยุโรปยังเจอปัญหาหนี้ที่บานปลาย โดยคาดว่าฝรั่งเศสอาจถูกปรับลดความน่าเชื่อถือลง” นายสานุพงศ์ กล่าว
สำหรับด้านการลงทุนยังแนะทยอยซื้อหุ้นกลุ่มประเทศตลาดเกิดใหม่ เช่น เอเชีย ที่เศรษฐกิจแข็งแกร่งกว่าสหรัฐ ยุโรปและญี่ปุ่น เนื่องจากมองว่าเงินลงทุนจะไหลออกสหรัฐไปสู่ภูมิภาคที่ยังเติบโต
นอกจากนี้ ให้เลี่ยงลงทุนกองทุนหุ้นกลุ่มอุตสาหกรรมการเงินและกองทุนหุ้นสหรัฐ แม้ราคาหุ้นจะปรับตัวลดลง แต่มองว่าปัญหาหนี้สหรัฐและเศรษฐกิจยังเปราะบาง หากจะลงทุนแนะแค่เก็งกำไรรับ รวมทั้งให้เลี่ยงลงทุนกองทุนน้ำมันเชื้อเพลิงหลังราคาปรับตัวลงแรงหลุดแนวรับ 95 เหรียญสหรัฐ/บาร์เรล ทำให้แนวโน้มราคาน้ำมันระยะสั้นปรับตัวเป็นขาลงอีกครั้ง ส่วนกองทุนทองคำยังซื้อสะสมได้หากราคาปรับตัวลงใกล้ 1,660 เหรียญสหรัฐโดยมีแนวต้าน 1,840 เหรียญสหรัฐ/ออนซ์